মুক্তিযুদ্ধের সময় তিনি এই কারাকোরাম এলাকার ১৭৩ ইঞ্জিনিয়ার ব্যাটালিয়নে ছিলেন। খবর পাচ্ছিলেন পূর্ব পাকিস্তানে ঘটে যাওয়া গণহত্যার। পাশাপাশি সেনাবাহিনীর নারকীয় তাণ্ডবের খবর সরাসরি না পেলেও জানতে পেরেছিলেন নানা সূত্রে। সেই সঙ্গে বুঝতে পারছিলেন, শুরু হলো বাঙালির মরণপণ লড়াই। জাহাঙ্গীর বাঙালির স্বাধীন দেশের স্বপ্নজয়ের চিন্তার সঙ্গে নিজের চিন্তা যোগ করেন। অস্থির হয়ে ওঠেন। পালিয়ে যাওয়ার পথ খুঁজতে থাকেন। একই সঙ্গে অন্য বাঙালি অফিসারদের মধ্যে কারা যুদ্ধ করবেন, এমন সঙ্গী খুঁজতে থাকেন। একসময় চিন্তার অবসান হয়। ক্যাপ্টেন সালাহউদ্দিন, ক্যাপ্টেন শাহরিয়ার ও ক্যাপ্টেন আনামের সঙ্গে জোট বাঁধেন। তত দিনে তিন মাস পার হয়ে গেছে।